साइमन की नजर उसके पैसे पर थी, प्यार की आड़ में उसने जेनी को पूरी तरह से ठग लिया
“चार दिनों तक मैं साइमन के प्रेम में डूबी रही। मैं उसे अपनी आंखों से ओझल नहीं होने देती थी। उसका चुंबन लेती, सहलाती, कभी उसकी आंखें अपनी उंगलियों से बंद करती…”
‘रिश्ता बहुत गहरा हो या न हो, लेकिन भरोसा बहुत गहरा होना चाहिए।’ हमेशा प्रेम में भरोसे की दुहाई देने वाली जेनी को आजकल, “बड़े नादान हैं वो लोग जो, इस दौर में भी वफा की उम्मीद करते हैं। यहां तो दुआ कबूल न होने पर लोग भगवान बदल दिया करते हैं।” ऐसे मैसेज फेसबुक और व्हॉट्सऐप के स्टेटस पर डालते देख कर कुछ हैरानी सी हुई।
मुंबई प्रवास के दौरान मैंने ही उसे हिंदी वर्णमाला का ज्ञान करवाया था। मैं हैरान थी, एक एक शब्द जोड़कर एक लाइन बनाने वाली जेनी इतनी अच्छी दिल को छूने वाली शायरी कैसे करने लगी?
मेरी नन्हीं सी बिटिया इशिता की वो नैनी थी। अलसुबह वर्ली नाका से लोकल ट्रेन लेकर वो मेरे पास वार्डन रोड पहुंचती। कभी देर हो जाती तो बस या टैक्सी लेकर भी नियत समय पर वो मेरे फ़्लैट पर पहुँचती जरूर थी। पूरा दिन ठहरती और शाम को वापस घर लौट जाती। ये बात मुझे बहुत बाद में पता चली कि मेरे घर से निकलने के बाद वो रोज अपने प्रेमी साइमन से मिलने जाती थी।
मल्टीनेशनल कंपनी में काम करने वाले हम दोनों पति-पत्नी के लिए मुंबई जैसे महानगर में जेनी जैसी नैनी मिलना एक तरह से खुशकिस्मती ही नहीं, बल्कि वरदान था। हम सुबह सवेरे घर से निकलते और शाम ढलने के बाद वापस लौटते। इस दौरान वो इशिता के साथ साथ मेरे घर को भी संभालती थी। इशिता के टीकाकरण से लेकर उसकी डाइट, उसकी हर अच्छी बुरी आदत से वो अच्छी तरह वाकिफ थी। इशिता भी उससे काफी हिल मिल गयी थी।
साइमन से जब जेनी ने शादी की तो हमारे दोस्तों, संबंधियों और पड़ोसियों में से किसी को आश्चर्य नहीं हुआ। अक्सर लोगों ने उसे साइमन के साथ कभी जुहू बीच पर या कभी किसी पिक्चर हॉल में मूवी की टिकट खरीदते देखा था। कभी इशिता को स्कैंडल पॉइंट पर हॉर्स राइडिंग के लिए ले जाती तो वहां भी साइमन उसके साथ ही होता था। वो हैंडसम नौजवान था और प्रांत के स्टैंडर्ड का वकील भी। जैनी का रंग-रूप साधारण और शरीर थोड़ा सा बेडौल जरूर था, लेकिन उसमें ताजगी थी।
शादी के बाद जैनी के साथ मेरा संपर्क नहीं रहा। न ही वो मुझे मिली। हम भी मुंबई छोड़कर पूना सैटल हो गये। कभी उसकी याद आती भी तो खुद को तसल्ली दे देती कि वो अपने पति के साथ खुश होगी।
लेकिन पिछले कुछ दिनों से उसके मैसेज देख कर उससे मिलने की मेरी इच्छा प्रबल हो उठी। मन में बार बार एक ही सवाल उठता, “ऐसा क्या हुआ जेनी के साथ जो उसका प्रेम से ही विश्वास उठ गया।”
ज्यादा इंतजार नहीं करना पड़ा। एक शादी में सम्मिलित होने के लिए पति के साथ मुंबई जाना हुआ तो वहां जेनी से अचानक मुलाकात हो गयी। बारटेंडर की यूनिफॉर्म में वो मेहमानों को शराब सर्व कर रही थी। कुछ पुरुषों का व्यवहार उसके प्रति शिष्ट था, कुछ अशिष्टता की लिमिट क्रॉस कर रहे थे। लेकिन जेनी का व्यवहार सबके प्रति शिष्ट और संतुलित था।
वैसे भी वो जब हमारे यहां काम करती थी तो मैंने उसे मर्यादा का उल्लंघन करते कभी नहीं देखा। शादी के बाद उसमें गजब का निखार आ गया था। बेडौल काया आकर्षक फिगर में बदल गयी थी, रंग पहले से कहीं ज्यादा खिल गया था। मैंने उससे अगले दिन मिलने की बात कही तो वो रविवार को गेस्टहाउस आने के लिए तैयार हो गयी। उस दिन उसकी छुट्टी रहती थी।
सुबह पतिदेव किसी काम से बाहर निकले तो बालकनी में बैठकर मैं बेसब्री से जेनी का इंतजार करने लगी। नजर बार बार कलाई की घड़ी पर अटक जाती। तभी सोसाइटी के गेट से गेस्ट हाउस की तरफ बढ़ती हुई जेनी दिखी।
दरवाजा खोलते ही वो मुझ से लिपट गयी। फिर उसने इशिता को गोद में उठा लिया और उसके गालों पर बेतहाशा चुंबनों की बौछार लगा दी। अब तक कैंटीन वाला लड़का दो कप चाय और ब्रेकफास्ट ले आया था। जेनी चुपचाप ब्रेकफास्ट खाती रही। ऐसा लगा जैसे वो कई दिनों से भूखी हो।
थोड़ी बहुत औपचारिक बातों के बाद मैंने उससे साइमन के बारे में सवाल किया तो उसने धीमे स्वर में जवाब दिया, “धूर्त, दगाबाज, फरेबी! मैंने उस पर यकीन किया, पर उसने क्या किया…”
मैंने देखा उसकी आंखें नम हो गयीं।
“कुछ कहोगी नहीं?”
“क्या कहूं, उसने कुछ कहने लायक मुझे छोड़ा ही कहां मैम!”
“फिर भी...”
“जब साइमन से मैंने शादी की उस समय वो अपनी वकालत जमा रहा था। उसे पैसों की सख्त जरूरत थी। उस समय मेरे पास तीस हजार रुपए थे। शादी के बाद हम लोग हनीमून मनाने कहीं बाहर नहीं गए, बस घर पर ही रहे। उस दौरान मेरे साथ अंतरंगता प्रदर्शित करने में साइमन ने गजब की उस्तादी, उदारता और शिष्टता दिखाई।
वो हमेशा कहता, “इंतजार करने पर मनचाही चीज जरूर मिल जाती है,” और इस काम में वो सफल भी हुआ।
चार दिनों तक मैं साइमन के प्रेम में डूबी रही। मैं उसे अपनी आंखों से ओझल नहीं होने देती थी। उसका चुंबन लेती, सहलाती, कभी उसकी आंखें अपनी उंगलियों से बंद करती। चुंबन, आलिंगन का ये सिलसिला सुबह से शाम तक चलता रहता।
एक दिन साइमन ने कहा, “अगर तुम चाहो तो अगले मंगलवार हम लोग मनाली चल सकते हैं। पहले ट्रेन से चंडीगढ़, फिर बस से मनाली। वहां हम लोग प्रेमियों की तरह होटलों और थियेटरों का आनंद लेंगे।”
मैं खुशी से उछल पड़ी। “वाह! लाजवाब प्लानिंग है, हमें तुरंत चलना चाहिए।”
“अरे हां, एक बात और, अपने पापा से कहना उन्हें जो भी दहेज देना है, उसे तैयार रखें, हम उसे भी साथ लेकर चलेंगे।”
“ठीक है, मैं कल सुबह ही उन्हें कह दूंगी।”
इतना सुनते ही साइमन ने मुझे अपनी बाहों में कस लिया और प्रेमियों वाले खेल खेलने लगा, जिसकी मैं एक हफ्ते से आदी हो चुकी थी।
स्टेशन पर मेरे मम्मी-पापा मुझे छोड़ने आये।
पापा ने मुझे अपनी तरफ से समझाया, “जेनी, मैं तुम्हें आगाह करता हूं, इतना पैसा ब्रीफकेस में रखकर चलना ठीक नहीं है।”
“पापा, आप टेंशन न लें। मैं करोड़ों की संपत्ति लेकर ट्रैवल कर चुका हूं, मेरा पेशा ही ऐसा है।”
साइमन ने पापा को तसल्ली दी तो वो चुप हो गए। ट्रेन में हमें दो बूढ़ी औरतों की सीट के सामने वाली सीट पर जगह मिल गयी।
साइमन बुरी तरह परेशान हो गया, “बड़ी बोरियत है। यहां तो मैं सिगरेट भी नहीं पी सकूँगा।”
तब तक मैं जान नहीं पाई थी कि उसके दिमाग में क्या खिचड़ी पक रही है। ट्रेन से हम चंडीगढ़ पहुंच गए।
“पहले हम सेक्टर 18 में लंच लेंगे। कई अच्छे रेस्टोरेंट हैं वहां- चाइनीज, मुगलाई, थाई… वहां से लौटकर अपना सामान उठाएंगे, फिर होटल चलेंगे।”
“हां, रेस्टोरेंट में लंच लेना मुझे भी अच्छा लगता है। कितनी दूर है रेस्टोरेंट?”
“बस से चलना होगा।”
“टैक्सी भी तो ले सकते हैं न?”
“पांच मिनट के लिए टैक्सी? तुम ऐसे बचत करोगी?” साइमन ने मुझे मीठी सी झिड़की दी तो मैं शरमा गयी।
तभी एक बड़ी बस सामने आयी। साइमन ने जोर जोर से बस को रोकने के लिए कंडक्टर को आवाज दी और बस के रुकते ही मुझे बस के अंदर धक्का दे दिया।
“तुम बैठो, मैं लंच से पहले ऊपर जाकर एक सिगरेट पीकर आता हूं।”
इतना समय ही नहीं था कि मैं जवाब दे सकती। इतना तो मैं भी जानती थी कि साइमन हमेशा से लंच और डिनर से पहले सिगरेट पीने का आदी था।
बस धीमी गति से सरकने लगी थी अपने गंतव्य की ओर। हर स्टॉप पर कुछ लोग चढ़ रहे थे, कुछ उतर भी रहे थे। मुझे यह सोचकर थोड़ी हताशा सी होने लगी कि रास्ता इतना लंबा क्यों होता जा रहा है। दूसरे साइमन भी अभी तक कहीं दिखायी नहीं दे रहा था।
“शायद थकावट के कारण उसे नींद आ गयी हो। वैसे भी वो मेरे साथ मनाली तो चल ही रहा है,” सोचकर मैंने खुद को तसल्ली दी।
एक स्टॉप पर आकर बस लगभग पूरी ही खाली हो गयी और मैं निपट अकेली रह गयी।
कंडक्टर ने पुकारा, “नागर?”
इतना सुनने के बाद भी मैं नहीं उठी। मैं इंतजार कर रही थी कि साइमन आये और उसके साथ मैं भी नीचे उतरूँ। जब कंडक्टर ने तीसरी बार आवाज लगायी तो मैं समझ गयी कि उसका इशारा मेरी तरफ है।
“ये कौन सी जगह है?”
“कितनी बार तो बता चुका हूं नागर।”
“एक बार ऊपर जाकर मेरे पति को बुला दो, वो ऊपर हैं।”
“मैडम, ऊपर कोई नहीं है,” कंडक्टर बुरी तरह से चिढ़ गया।
“नामुमकिन!” मैंने घबरा कर कहा, “वो जरूर ऊपर होंगे। उनके हाथ में एक ब्रीफकेस भी होगा।”
“मैडम, आपके पति ने आपको झांसा दिया है। वो तो चंडीगढ़ से बस में चढ़े ही नहीं।”
मेरी आंखों में आंसू छलछला आए। मैं बस से नीचे उतरी। ऊपर की तरफ देखा, वहां सन्नाटा था। मेरे मुंह से निकला, “अब मेरा क्या होगा?”
मेरा रोना सुनकर बस के सामने तमाशबीनों की भीड़ जमा हो गई। बस का कंडक्टर सब को हंस-हंस कर बता रहा था, “इनके पतिदेव इन्हें झांसा देकर भाग गये।”
मैं बस रोती जा रही थी। मेरी अब तक की सारी जमा पूँजी और मेरे माता-पिता का दिया हुआ पूरा दहेज उसके पास था।
किसी ने मशविरा दिया कि मैं टर्मिनस के इंस्पेक्टर के पास जाकर रिपोर्ट लिखवाऊँ। मैं वहां भी गयी। रो रोकर अपनी कहानी सुनाई, लेकिन न किसी को मुझसे हमदर्दी थी, न ही मेरी शिकायत सुनने का किसी के पास समय ही था। उल्टे सभी मुझे ही उपदेश दे रहे थे।
“ओह, अब तक तो वो तुम्हारे पैसों का सफाया कर चुका होगा।”
मैं पत्थर की तरह जड़ हो गयी। मेरे मुंह से बेसाख़्ता निकला, “दगाबाज, धूर्त!”
जेनी लगातार उसे कोसे जा रही थी।
जेनी के व्हॉट्सऐप स्टेटस और फेसबुक स्टोरीज का राज मुझे अब समझ में आ गया था। काश, उसने साइमन पर इस तरह आंख मूंदकर भरोसा न किया होता।
लेकिन अब क्या हो सकता था- जब चिड़िया चुग गयी खेत!
जेनी को विदा करते समय मन मुंडेर पर बैठी चिड़िया की तरह सवाल कर रहा था, ‘प्रेम शाश्वत है तो लोग विश्वासघात क्यों करते हैं? इस लड़की का जो भरोसा टूटा है, क्या वो फिर लौट पाएगा?’
- पुष्पा भाटिया
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें